Predkladacia správa

	Predkladaný materiál je spracovaný na základe uznesenia vlády Slovenskej republiky č. 790/2005 k návrhu rozpočtu na roky 2006 až 2008 bod C.9 (Príloha č. 7, bod 2), v ktorom sa ukladá ministrom:
 
	„nezačínať bez predchádzajúceho súhlasu vlády z kapitálových výdavkov štátneho rozpočtu obstarávanie stavieb a zmien dokončených stavieb, ktorých obstarávacia cena je   100 mil. Sk a viac“
 	
	Predkladaný materiál rieši návrh postupu rekonštrukcie a prístavby chirurgického pavilónu Ústrednej vojenskej nemocnice SNP Ružomberok, čím sa vytvorí špecializované zdravotnícke zariadenie Ozbrojených síl SR, ktoré bude poskytovať služby so zameraním na urgentnú úrazovú medicínu.

Na základe zákona č. 254/1998 Z. z. o verejných prácach bol na predmetnú stavbu spracovaný stavebný zámer, ktorý bol posúdený a schválený na vnútrorezortnom expertíznom konaní.
 
Schválením predkladaného materiálu budú vytvorené podmienky pre začatie procesu obstarávania predmetnej akcie v roku 2006. Plánovaný začiatok výstavby je rok 2006 a ukončenie akcie sa plánuje najneskôr do roku 2010, v závislosti od vyčlenených finančných prostriedkov v rámci rozpočtovej kapitoly Ministerstva obrany Slovenskej republiky. Predpokladané náklady vo výške 556 920,0 tis. Sk budú hradené v plnom rozsahu z kapitálových transferov rozpočtovej kapitoly Ministerstvo obrany SR.